Celosvetová pandémia COVID-19

 Koncom minulého roka sa objavil v Číne koronavírus – COVID 19. Vtedy si z toho nikto z nás nerobil ťažkú hlavu. Dnes tu máme svetovú pandémiu.

 Ako prvý sa koronavírus objavil v Číne, následne pribúdali ďalšie krajiny, do ktorých toto ochorenie priniesli ľudia, ktorí sa vrátili z Číny, alebo takí, ktorí sa s nimi stretli. Koronavírus má veľký vplyv na ľudské zdravie a negatívny dopad na svetovú ekonomiku. Na začiatku pribúdalo niekoľko nakazených denne, dnes ich denne pribúda okolo stotisíc. Je to veľmi ťažká situácia, pre lekárov, policajtov, vojakov, ale aj pre mnohých iných.

 Mnohí lekári sa ocitajú v neľahkej situácii. Musia často rozhodovať, či si vyberú na pľúcnu ventiláciu niekoho, kto má viac rokov, alebo nikoho mladšieho. Vtedy si vyberajú podľa šancí na prežitie. No vo svete sú aj výnimky, keď sa z koronavírusu dostali ľudia starší ako 100 rokov. Presne takýchto potrebujeme, aby nám dali nádej, a aby sme sa vedeli vzchopiť. Mali by sme si uvedomiť, že sme v tom všetci spolu a mali by sme si navzájom pomáhať. V takejto mimoriadnej situácii by mala ísť aj politika bokom, hádky a rozpory medzi novou a starou vládou, medzi novým a starým premiérom. Netreba poukazovať na chyby, ktoré urobila stará vláda, ale treba sa z nich poučiť a konať lepšie.

 Odkedy sa na Slovensku objavil koronavírus, všimol som si, že ľudia si začínajú viac pomáhať, správajú sa k sebe lepšie a mnohí si začínajú vážiť veci viac, ako predtým. Mnohí mohli zistiť, že cestovanie, ktoré brali ako samozrejmosť, už samozrejmosťou nie je. Myslím si, že keď sa to celé skončí, svet bude lepší a ľudia budú k sebe ohľaduplnejší. Budú si viac vážiť zdravie, prácu, školu, jedlo a mnoho ďalších vecí.

 Koronavírus so sebou paradoxne prináša aj niektoré pozitíva. V mnohých častiach Zeme je menší cestovný ruch a vďaka tomu sa tam vrátilo množstvo zvierat. Napríklad v Benátkach sa vyčistili morské kanále, lebo tam nepremávajú lode. Vrátili sa tam ryby, kraby a dokonca vidno až na ich dno. Môžeme pozorovať, že sa vyčistilo ovzdušie, je oveľa menej emisií, a to kvôli tomu, že ľudia zbytočne necestujú. Z môjho pohľadu je pozitívum aj to, že som viac s rodinou, no zase som musel obmedziť stretávanie so starými rodičmi a kamarátmi.

 Medzi negatíva by som na prvé miesto dal určite skutočnosť, že na koronavírus denne zomiera množstvo ľudí. Zdravotníci pracujú non-stop, sú strašne vyčerpaní a niektorí nemajú ani ochranné pomôcky. Zlé časy zažíva aj ekonomika, ktorá padá každým dňom na historické minimum. Mnohí prišli o každodenný príjem a sú odkázaní na svoju rezervu, teda ak nejakú majú. Začalo sa s prepúšťaním, nakoľko je mnoho prevádzok kvôli ochoreniu zatvorených a teda bez zisku.

 U nás na Slovensku sú prísne opatrenia, a tak sa to darí celkom zvládať, no treba sa pripraviť, že to najhoršie je stále ešte len pred nami. Každý z nás by chcel, aby sa život vrátil do starých koľají, no treba sa zamyslieť, že či to ešte bude možné, a ak áno, tak ako dlho to bude trvať. Ak by som sa teraz niekoho opýtal, či chce naspäť svoj starý život, myslím, že by odpovedal jednoznačne áno. Musíme dúfať, že to tak aj bude a život sa vráti čo najskôr do normálu. Je iba na nás, čo urobíme a ako sa budeme správať.

Marko Hubač, 9.A